อย่าเชื่อใจคน
กลายเป็นข่าวใหญ่นายแบงก์ทหารไทยเชิดเงินลูกค้า 52 ล้านบาท สร้างความปั่นป่วนกระทบความเชื่อมั่นลูกค้า อย่างน้อยก็เป็นบทเรียนให้กับลูกค้าที่ชอบช่องทางลัดไว้ใจพนักงานแบงก์ทำธุรกรรมการเงินไม่ต้องเข้าคิว
13 มิ.ย. 2555

กลายเป็นข่าวใหญ่นายแบงก์ทหารไทยเชิดเงินลูกค้า 52 ล้านบาท สร้างความปั่นป่วนกระทบความเชื่อมั่นลูกค้า อย่างน้อยก็เป็นบทเรียนให้กับลูกค้าที่ชอบช่องทางลัดไว้ใจพนักงานแบงก์ทำธุรกรรมการเงินไม่ต้องเข้าคิว
เจอดีจนได้นายห้างทองเจริญไทย “สุชาติ จงศิริการค้า” แจ้งความดำเนินคดีจับ “เกียรติวงษ์ ศรายุทธ” อดีตผู้จัดการธนาคารทหารไทย สาขาตาก ข้อหาปลอมแปลงเอกสาร (สมุดเงินฝาก) และเบิกเงินในบัญชีเงินฝาก 2 เล่ม รวม 52 ล้านบาท 
เหตุเกิดจากความไว้เนื้อเชื่อใจและการ บริการประทับใจ เสี่ยร้านทอง จึงไว้วางใจนายเกียรติวงษ์ที่ชักจูงให้หอบเงินมาฝากประจำ 3 เดือน ล่อด้วยดอกเบี้ยเงินฝากพิเศษสูงๆ 
เมื่อฝากครบ 3 เดือน นายเกียรติวงษ์รับอาสาให้บริการประทับใจไปเบิกเงินให้ ในที่สุดก็แอบเบิกเงินไปทั้ง 3 บัญชีเกลี้ยง รวมเสียหาย 52 ล้านบาท แล้วหายตัวไปติดต่อไม่ได้ จึงต้องมาแจ้งความตำรวจ
เรื่องถึงหู “ประดิษฐ์ เลี่ยวศิริกุล” ผู้ช่วยกรรมการผู้จัดการใหญ่ ธนาคารทหารไทย ออกมาชี้แจ้งว่า เหตุการณ์เกิดขึ้นมาจากลูกค้านำบัญชีเงินฝากมาฝากไว้กับผู้จัดการสาขา ซึ่งการทุจริตที่เกิดขึ้นไม่ได้มาจากการทุจริตเงินในระบบของธนาคารจึงไม่สามารถตรวจสอบได้ แต่ธนาคารพร้อมที่จะรับผิดชอบเท่าที่สามารถพิสูจน์ความผิดที่เกิดขึ้นได้
เรื่องนี้สอนให้รู้ว่าจะอย่าไว้ใจทาง อย่าวางใจคน จะจนใจเอง เหมือนนายห้างทองสุชาติที่ต้องร้องเพลงเจ็บนี้อีกนาน